英超.雙紅會︱曼聯中堅荒19歲小將夥馬古尼擔正 利物浦先開紀錄
英超「雙紅會」曼聯主場對利物浦,紅魔鬼中堅傷完一個又一個,華拉尼、連迪路夫、利辛度馬天尼斯、伊雲斯全部因傷缺陣,上場對車路士後備入替伊雲斯的19歲的韋利甘巴拉(Willy Kambwala),夥拍馬古尼正選上陣。曼聯左閘球員亦悉數受傷,雲比沙卡頂上這位置。
利物浦方面則以近期常用的最強陣容應戰。奧脫福現場目前雨勢相當大,不知會否影響今場比賽 ?
雙方甫開賽已各有攻勢,利物浦中堅小將昆沙傳球失誤,曼聯趁勢反擊,加拿祖快腳射入,但越位在先入球無效。隨即輪到利物浦的攻勢,蘇保斯拿爾左路入楔接應沙拿傳球後起腳,被門將奧拿拿撲出。
開賽初段雙方傳球失誤不少,利物浦作客未佔優勢,曼聯在後防傷兵潮之中,踢法積極進取,惟頭18分鐘未見有效射門。利物浦站穩陣腳之下,控球和攻勢漸多,一次角球機會,蘇保斯拿爾開出角球,紐尼斯頭槌二傳頂向遠柱,翼鋒路爾斯迪亞斯在無人看管之下第一時間近門窩利射入,23分鐘利物浦領先1:0。
利物浦領先之後,攻勢浪接浪,沙拿、紐尼斯連番施射,奧拿拿再次是場內最忙碌一人。1:1賽和賓福特,曼聯被對手射門31次;3:4負車路士,曼聯面對28次射門,截至上半場38分鐘,利物浦已有12次射門,曼聯有效射門依然是零。